
	Διάλεξη της Ρενάτας Δαλιανούδη

Το δημοτικό τραγούδι κατά την τουρκοκρατία: ιδεολογία – ιστορική

και μουσικολογική προσέγγιση

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια (Ε.Μ.Ε.Ι.Κ) θα πραγματοποιήσουν την Πέμπτη 19 Οκτωβρίου 2017 και ώρα 20:00, στο Σπίτι της Κύπρου, Ξενοφώντος 2Α Σύνταγμα, τη διάλεξη «Το δημοτικό τραγούδι κατά την τουρκοκρατία: ιδεολογία-ιστορική και μουσικολογική προσέγγιση» με ομιλήτρια τη Δρα Εθνομουσικολογίας, Λέκτορα στο Πανεπιστήμιο Ιωαννίνων & Καθηγήτρια-Σύμβουλο στο Ελληνικό Ανοιχτό Πανεπιστήμιο κ. Ρενάτα Δαλιανούδη, που πραγματοποιείται στο πλαίσιο του δεύτερου κύκου διαλέξεων με τον γενικό τίτλο, «Προς την Επανάσταση και τη συγκρότηση του Ελληνικού Κράτους».

Θα παρέμβει Δρ Κοινωνιολογίας, Νομικός κ. Δημήτριος Σταθακόπουλος

Το δημοτικό τραγούδι υπήρξε από τους κύριους παράγοντες διατήρησης, διάδοσης και διάσωσης της ελληνικής ταυτότητας κατά τη διάρκεια της Οθωμανοκρατίας, ενώ επηρέασε και τη μουσική έκφραση των Μουσουλμάνων του Μοριά, της Ρούμελης και της Εύβοιας. Η ποικιλία του σε μορφολογικά και μετρικά σχήματα, σε θεματολογία, σε ρυθμολογία, σε χορούς και μουσικά όργανα μαρτυρά τη μακραίωνη επεξεργασία του και τη λαϊκή σοφία των παραδοσιακών φορέων του στις κατά τόπους αγροτικές, προβιομηχανικές κοινότητες σε όλες τις γεω-πολιτισμικές περιοχές της Ελλάδας. Πέρα από πολιτισμική έκφραση του λαού, το δημοτικό τραγούδι και κυρίως το κλέφτικο αποτέλεσε το τεκμήριο «καθαρότητας» στο ιδεολόγημα της Λαογραφίας, προκειμένου ν’ αποδειχθεί η –αμφισβητούμενη από τον Γερμανό Ιστορικό Φαλμεράιερ– πολιτισμική συνέχεια του ελληνικού πολιτισμού.

Η Ρενάτα Δαλιανούδη είναι Δρ Εθνομουσικολογίας Ε.Κ.Π.Α., Λέκτωρ στο Τμήμα Ιστορίας και Αρχαιολογίας στο Πανεπιστήμιο Ιωαννίνων και Καθηγήτρια-Σύμβουλος στο Ελληνικό Ανοιχτό Πανεπιστήμιο, «Σπουδές στον Ελληνικό Πολιτισμό». Έχει την επιστημονική ευθύνη για την παραγωγή του ντοκιμαντέρ «Η Ιστορία της ελληνικής μουσικής από την αρχαιότητα ως σήμερα» στον ΣΚΑΙ 100,3. Υπήρξε μουσικός παραγωγός στην Ε.Ρ.Τ., με θέμα εκπομπής: «Σπάνιες μουσικές από τον παγκόσμιο κινηματογράφο και το θέατρο». Σπούδασε πιάνο, εκκλησιαστικό όργανο, ακορντεόν, κιθάρα και χορό (κλασικό και αργεντίνικο tango). Κέρδισε 31 υποτροφίες από: α) Ί.Κ.Υ., β) Παν/μιο Αθηνών, γ) Ίδρυμα Τεχνολογίας κι Έρευνας, δ) Ωδείο Αθηνών, ε) Εθνικό Ωδείο. Έχει συμμετάσχει σε ερευνητικά προγράμματα για την καταγραφή, διάσωση και ψηφιοποίηση του ελληνικού πολιτισμού. Έχει συγγράψει 3 μεταδιδακτορικές μονογραφίες και πολλά άρθρα σε έγκριτα ελληνικά και ξένα περιοδικά. Μιλά Αγγλικά, Γαλλικά, Γερμανικά, Ιταλικά, Ισπανικά.

